b'\n_START_ARTICLE_\nKauppaporvari\n_START_PARAGRAPH_\nKauppaporvari oli yleinen nimitys henkil\xc3\xb6lle, joka oli suorittanut Kauppaseuran tutkinnon ja kokeen l\xc3\xa4p\xc3\xa4isty\xc3\xa4\xc3\xa4n sai harjoittaa kauppaa. Arvonimitys alkoi poistua vuoden 1880 j\xc3\xa4lkeen, kun edellisen\xc3\xa4 vuonna voimaan tullut uusi elinkeinolains\xc3\xa4\xc3\xa4d\xc3\xa4nt\xc3\xb6 poisti vanhan porvarioikeus-k\xc3\xa4sitteen lopullisesti.\n_START_SECTION_\nKoeaika\n_START_PARAGRAPH_\nKoeaikana oppilaan t\xc3\xa4ytyi osoittaa luonteenlaatunsa ja taipumus ammattiin. Yleens\xc3\xa4 se tarkoitti harjoittelupaikan saamista, jonka ensimm\xc3\xa4isen puolentoista vuoden aikana arvio tehtiin. Jos koeaika osoittautui onnistuneeksi, siirryttiin seuraavalle tasolle.\n_START_SECTION_\nHarjoittelujakso\n_START_PARAGRAPH_\nHarjoittelujakso kesti seitsem\xc3\xa4n vuotta. Sin\xc3\xa4 aikana henkil\xc3\xb6 alkoi saada vaativampia teht\xc3\xa4vi\xc3\xa4 k\xc3\xa4yden l\xc3\xa4pi kirjanpidon, kirjoitustaidon suomeksi ja usein valtaapit\xc3\xa4vill\xc3\xa4 kielill\xc3\xa4, kuten ruotsi, ven\xc3\xa4j\xc3\xa4 tai ranska. My\xc3\xb6s kaupank\xc3\xa4yntitaidot eri k\xc3\xa4sitteineen tuli osata. Usein kuitenkin yhteenlaskettu koe- ja harjoitteluaika lyheni hyv\xc3\xa4n palveluksen ansiosta 6\xe2\x80\x938 vuoteen.\n_START_SECTION_\nPalvelusaika\n_START_PARAGRAPH_\nSaatuaan harjoitusajan is\xc3\xa4nn\xc3\xa4lt\xc3\xa4 hyv\xc3\xa4ksytyn kirjelm\xc3\xa4n kokelas saattoi aloittaa palvelusajan. Palvelusaika tehtiin kokelaan omiin nimiin. T\xc3\xa4m\xc3\xa4 tarkoitti p\xc3\xa4\xc3\xa4oman hakemista joltakin toiselta porvarilta. Yleens\xc3\xa4 se oli h\xc3\xa4nen harjoittelujaksonsa is\xc3\xa4nt\xc3\xa4. Usein k\xc3\xa4vi my\xc3\xb6s niin, ett\xc3\xa4 is\xc3\xa4nt\xc3\xa4 asetti kokelaalle tiettyj\xc3\xa4 ehtoja, kuten ett\xc3\xa4 t\xc3\xa4m\xc3\xa4n tuli myyd\xc3\xa4 h\xc3\xa4nen tuotteitaan tai is\xc3\xa4nt\xc3\xa4 peri liiketilan vuokraa tai muita liiketoimintaan liittyvi\xc3\xa4 rajoitteita sek\xc3\xa4 ehtoja. Palvelusajan j\xc3\xa4lkeen is\xc3\xa4nt\xc3\xa4 kuittasi hyv\xc3\xa4ksytysti aiemmin antamansa harjoitusajan kirjeeseen palvelusajan hyv\xc3\xa4ksynn\xc3\xa4n huomautuksineen. Joskus is\xc3\xa4nt\xc3\xa4 saattoi hyl\xc3\xa4t\xc3\xa4 palvelusajan, jolloin asia johti lis\xc3\xa4tutkimuksiin. Jos kiista oli suuri, sen saattoi ratkaista maistraatti tai kauppaseura.\n_START_SECTION_\nPorvaritutkinto\n_START_PARAGRAPH_\nSuoritettuaan tutkinnon hyv\xc3\xa4ksytysti suoritetuksi kokelas anoi pormestarilta ja raadilta porvarinoikeudet. Lis\xc3\xa4ksi h\xc3\xa4n sitoutui asumaan kyseisess\xc3\xa4 kaupungissa v\xc3\xa4hint\xc3\xa4\xc3\xa4n kuusi vuotta. Lis\xc3\xa4ksi verot tuli maksaa kyseiseen kaupunkiin. Lopuksi kokelas vannoi porvarivalan ja h\xc3\xa4net merkittiin kaupungin kirjoihin. N\xc3\xa4in h\xc3\xa4n oli kyseisen kaupungin porvariston t\xc3\xa4ysivaltainen j\xc3\xa4sen.\n_START_SECTION_\nHistoria\n_START_PARAGRAPH_\nKauppaporvari-k\xc3\xa4site syntyi Ruotsin vallan aikana 1500\xe2\x80\x931600-lukujen taitteessa. 1800-luvun lopulla kauppaporvarit menettiv\xc3\xa4t yksinoikeutensa kaupank\xc3\xa4yntiin ja kaupungin hallintoon. Yksi syy oli vuoden 1859 uusi elinkeinoasetus, joka helpotti tavallisen kansalaisen kauppiaaksi p\xc3\xa4\xc3\xa4semist\xc3\xa4. Edellytyksen\xc3\xa4 oli ainoastaan riitt\xc3\xa4v\xc3\xa4 kirjoitus-, lasku- ja kirjanpitotaito. Ammattikuntalaitoksen lakkauttamisen j\xc3\xa4lkeen vuonna 1868 t\xc3\xa4m\xc3\xa4 merkitsi porvariston kaupank\xc3\xa4ynnin yksinoikeuden p\xc3\xa4\xc3\xa4ttymist\xc3\xa4. Lis\xc3\xa4ksi vuonna 1879 voimaan tullut elinkeinolaki m\xc3\xa4\xc3\xa4ritti kaupank\xc3\xa4ynnille riitt\xc3\xa4v\xc3\xa4ksi edellytykseksi Suomen kansalaisuuden ja virallisen elinkeinoilmoituksen j\xc3\xa4tt\xc3\xa4misen. Yksi syy lain muuttamiselle olivat 1860- ja 1890-lukujen konkurssiaallot. Valtiovalta katsoi, ettei liiallinen rahavallan keskittyminen yhdelle ryhm\xc3\xa4lle ollut hyv\xc3\xa4ksi valtiontaloudelle. Syyn\xc3\xa4 p\xc3\xa4\xc3\xa4t\xc3\xb6kseen oli my\xc3\xb6s uuden ajan liikemiesten nouseminen kaupunkien ja politiikan johtopaikoille. Porvariston ote kyseisist\xc3\xa4 valtapaikoista oli heikentynyt. Samanaikaisesti my\xc3\xb6s uusi kaupallinen koulutusj\xc3\xa4rjestelm\xc3\xa4 alkoi saada jalansijaa 1900-luvulle siirrytt\xc3\xa4ess\xc3\xa4. T\xc3\xa4m\xc3\xa4 edesauttoi ajattelutapaa tasa-arvoisesta mahdollisuudesta osallistua liike-el\xc3\xa4m\xc3\xa4n palvelukseen itsen\xc3\xa4isen\xc3\xa4 yritt\xc3\xa4j\xc3\xa4n\xc3\xa4.'